স্কটল্যান্ডে ইসলাম

স্কটল্যান্ডে ইসলাম কথাটির মাধ্যমে স্কটল্যান্ডের ইসলাম ধর্মের সকল বিষয়কে বোঝায়। স্কটল্যান্ডে প্রথম মুসলিম একজন মেডিকেল ছাত্র ছিলেন বলে জানা যায়। তিনি ১৮৫৮ থেকে ১৮৫৯ সাল পর্যন্ত এডিনবরা বিশ্ববিদ্যালয়ে অধ্যয়ন করেন। পণ্য উৎপাদন এবং গ্লাসগোর ব্যস্ত বন্দর কথা শুনলেই বোঝা যায় অনেক লস্কার সেখানে নিযুক্ত ছিল। স্কটল্যান্ডের বেশিরভাগ মুসলিমই বিংশ শতাব্দীর শেষ দশকে অভিবাসিত পরিবারের সদস্য। ২০১১ সালের আদমশুমারি অনুযায়ী স্কটল্যান্ডের জনসংখ্যার ১.৪ শতাংশ মুসলিম (৭৬,৭৩৭)। ২০২২ সালের আদমশুমারি অনুযায়ী তা বৃদ্ধি পেয়ে মোট জনসংখ্যার ২.২% হয় (১১৯,৮৭২।
স্কটল্যান্ডে প্রথম নামধারী মুসলিম ওয়াজির বেগ বোম্বে (বর্তমানে "মুম্বাই") থেকে এসেছিলেন বলেজানা যায়। ১৮৫৮ এবং ১৮৫৯ সালে এডিনবরা বিশ্ববিদ্যালয়ে অধ্যয়নরত একজন মেডিকেল ছাত্র হিসাবে তার নাম নথিবদ্ধ করা হয়েছে। উৎপাদন এবং গ্লাসগোর ব্যস্ত সমুদ্রবন্দরের কথা শুনলেই বোঝা যায় অনেক লস্কার সেখানে নিযুক্ত ছিল। ডান্ডি অঞ্চল ছিল পাট আমদানির শীর্ষে। এর বন্দরে বাংলার নাবিকদেরও দেখা যেত। গ্লাসগো নাবিকদের হোমের নথিপত্র থেকে দেখা যায়, ১৯০৩ সালে জাহাজের যাত্রীদের প্রায় এক তৃতীয়াংশ (৫,৫০০) ছিল মুসলিম লস্কর।
তবে স্কটল্যান্ডে মুসলমানদের অভিবাসন তুলনামূলকভাবে একটি সাম্প্রতিক ঘটনা। স্কটিশ মুসলমানদের অধিকাংশই বিংশ শতাব্দীর শেষভাগে অভিবাসিত পরিবারের সদস্য। ২০০১ সালে স্কটল্যান্ডের মুসলমানরা (৪২,৫৫৭) ছিল মোট জনসংখ্যার মাত্র ০.৯%, যাদের মধ্যে গ্লাসগোতে বসবাস করত ৩০,০০০ জন। ২০১১ সাল নাগাদ মুসলিম জনসংখ্যা বেড়ে হয় ৭৬,৭৩৭; যা স্কটল্যান্ডের জনসংখ্যার ১.৪%।
স্কটল্যান্ডের মুসলমানরা জাতিগতভাবে বৈচিত্র্যময় জনগোষ্ঠী। যদিও মুসলমানদের অধিকাংশই পাকিস্তানি (৫৮%), ৯.৮% আরব, ৭.৮% শ্বেতাঙ্গ ইউরোপীয় এবং ৭% আফ্রিকান বংশোদ্ভূত। ২০১১ সালের আদমশুমারি অনুযায়ী স্কটল্যান্ডের যেকোনো শহরের তুলনায় গ্লাসগোতে সর্বাধিক মুসলিম জনসংখ্যা রয়েছে, যেখানকার ৫% বাসিন্দা নিজেদের মুসলিম বলে পরিচয় দেন। পোলোকশিল্ডস এবং সাউথসাইড সেন্ট্রাল, এই দুটি ওয়ার্ডে মুসলিম বাসিন্দাদের সবচেয়ে বেশি― যথাক্রমে ২৭.৮% এবং ১৫.৭%। স্কটল্যান্ডের ৩৭.৩% মুসলিমের জন্ম স্কটল্যান্ডে, এছাড়া ৭.৩% মুসলিমের জন্ম হয়েছে যুক্তরাজ্যের অন্যান্য অঞ্চলে। স্কটল্যান্ডের দ্বিতীয় সর্বোচ্চ মুসলিম জনসংখ্যার আবাসস্থল রয়েছে এডিনবরাতে। একসাথে হিসাব করলে দেখা যায়, গ্লাসগো এবং এডিনবরা স্কটল্যান্ডের সমস্ত মুসলমানদের প্রায় ৬০% এর আবাসস্থল।
২০১১ সালের স্কটিশ আদমশুমারির তথ্য অনুসারে, স্কটল্যান্ডের ৭১% মুসলমান তাদের একমাত্র জাতীয় পরিচয় স্কটিশ বা ব্রিটিশ (বা যুক্তরাজ্যের পরিচয়ের যেকোন সমন্বয়) বলে মনে করে। আদমশুমারির উপসংহারে বলা হয়েছে, "মুসলিমরা বিশেষ করে স্কটল্যান্ড এবং সাধারণভাবে যুক্তরাজ্যের অন্তর্গত হওয়ার প্রতি দৃঢ় অনুভূতি প্রকাশ করেছে।"
২০১১ সালে স্কটল্যান্ডের ডিগ্রি স্তরের যোগ্যতার গড় যেখানে ছিল ২৭.১%, সেখানে স্কটিশ মুসলমানদের গড় ছিল ৩৭.৫%। স্কটল্যান্ডের ২১.৪% মুসলমান জনগোষ্ঠীর কোন শিক্ষাগত যোগ্যতা ছিল না, যা স্কটল্যান্ডের গড় ২২.৯% থেকে সামান্য কম। স্কটল্যান্ডের মাত্র ৪.৫% মুসলমান জনগোষ্ঠীর ইংরেজি ভাষার দক্ষতা দুর্বল ছিল।
২০১১ সালে স্কটল্যান্ডের মুসলমানদের সাধারণ জনসংখ্যার (৫১%) তুলনায় পূর্ণকালীন চাকরিতে নিযুক্ত (৩১%) হওয়ার সম্ভাবনা কম ছিল। এর পেছনে কারণগুলোর মধ্যে রয়েছে সাধারণ জনসংখ্যার (৬%) তুলনায় মুসলিমদের ছাত্রত্ব গ্রহণের সম্ভাবনা (১৯%) বেশি হওয়া এবং সামগ্রিকভাবে স্কটল্যান্ডের ৫.৬% মহিলা 'বাড়ি বা পরিবারের দেখাশোনা করেন', যা মুসলিম মহিলাদের ক্ষেত্রে ছিল ২৫%। ৮.৭% স্কটিশ ছিল মুসলমান বেকার, যেখানে সামগ্রিক বেকার ছিল সাধারণ জনসংখ্যার ৬.৩%। যেখানে পূর্ণকালীন-সময়ে কর্মরত স্কটিশ মুসলমানদের প্রায় এক তৃতীয়াংশ আত্ম-কর্মসংস্থানে নিযুক্ত, সে তুলনায় সাধারণ জনসংখ্যার ১২% মানুষ আত্ম-কর্মসংস্থানে নিযুক্ত।
স্কটল্যান্ডের প্রধান শহরগুলোর কয়েকটি গুরুত্বপূর্ণ মসজিদ হলো গ্লাসগো সেন্ট্রাল মসজিদ, এডিনবরা কেন্দ্রীয় মসজিদ, অ্যাবরদিন মসজিদ এবং ইসলামিক কেন্দ্র এবং ডান্ডি কেন্দ্রীয় মসজিদ।